Fudbaleri Vojvodine bez puno problema su obezbedili plasman u treće kolo kvalifikacija za Ligu Evrope, pošto su u Letoniji sačuvali tri gola prednosti sa „Karađorđa” i odigravši 1:1 sa Spartaksom zakazali dvomeč sa Sampdorijom.

Susret između Spartaksa i Vojvodine odigrao se u Jelgavi, a ne u Jurmali odakle je domaća ekipa, pošto njihov stadion ne ispunjava uslove za odigravanje utakmica pod pokroviteljstvom UEFA.

Posle nekoliko odličnih prilika i još boljih intervencija golmana Davidovsa, konačno je rezervista Kordić u samom finišu doneo prednost gostima, ali je čast Spartaksu sačuvao Vivakva pogotkom u trećem minutu nadoknade.

Meč je počeo sporijim tempom, što je i više odgovaralo Vojvodini, a prva polu-prilika viđena je tek u 15 minutu, kada je Ivanić dobio loptu na 15 metara razdaljine od gola protivnika, ali je šutirao slabo, pa je Davidovsu bilo lako da odbrani taj udarac.

Nije letonskog golmana preterano zabrinuo šut mladog reprezentativca koji minut kasnije, a pored još nekoliko šuteva iz daljine, nije bilo uzbuđenja sve do 36. minuta, kada se lopta posle centaršuta sa leve strane odbila do Ivanića na nekih 10 metara. Mladi reprezentativac Srbije je uspeo driblingom da se oslobodi čuvara, a zatim i odlično šutira u donji levi ugao Spartaksovog gola, ali kapiten Letonaca je pokazao da poseduje odlične reflekse i sačuvao je svoju mrežu.

Grupa letonskih navijača skandirala Srbiji

I u drugom poluvremenu se nastavilo sa istim tempom kao u prvom, ali čak i bez preteranog truda Vojvodina je došla u jako dobru priliku. Bespotrebno su Letonci napravili prekršaj na dvadesetak metara od svog gola, a čak ni to što je bio malo iskosa sjajnom Stanisavljeviću nije smetalo da šutira jako i precizno. Ipak, odlični Davidovs je uspeo da stigne do lopte i zakači je, a ona se odbila do prečke i potom nazad u polje, pa je Stanisavljević ostao bez svog trećeg gola iz slobodnog udarca u ovogodišnjim kvalifikacijama, pošto je na isti način postigao golove u Novom Sadu protiv MTK i Spartaksa.

Kako je vreme odmicalo, sve su nervozniji bili domaći fudbaleri, koji su iz nemoći da urade bilo šta više u ofanzivi sve grublje počeli da ulaze u startove. Zbog toga je holandski sudija Ričard Lisveld u razmaku od petnaestak minuta pokazao tri žuta kartona fudbalerima Spartaksa.

Prvi put je nekadašnji napadač Crvene zvezde Ognjen Ožegović zaigrao u startnoj postavi u novom klubu, ali bilo je evidentno da još uvek nije potpuno spreman pa je ustupio u 80. minutu mesto Šaleti Kordiću.

Upravo je Kordić bio čovek koji je šest minuta kasnije obradovao tridesetak navijača Vojvodine, koji su doputovali u Letoniju sa ekipom, pošto je posle pravog karambola u petercu Spartaksa i dve dobre odbrane Davidovsa uspeo da dođe do lopte i donese prednost Novosađanima.

Nije se međutim time završila utakmica, pošto je u trećem minutu nadoknade Ulimbasevs prošao po levoj strani, a onda iz mrtvog ugla gurnuo loptu između uspavanih defanzivaca srpskog predstavnika, pravo na nogu Vivakvi, kome sa pet metara nije bilo teško da postavi konačnih 1:1.